Коча Јововић
Коча Јововић (Вршац, 9. мај 1993) je  српски кошаркаш. Игра на позицији плејмејкера.

Биографија 
Кошарком је почео да се бави 2002. године. Прошао је кроз све млађе категорије Хемофарма и био члан екипе која је освојила Јуниорску лигу Србије у сезони 2010/11. Шампионску генерацију је са клупе предводио Жарко Вучуровић, а екипу су између осталих чинили Лука Митровић, Немања Дангубић, Немања Крстић, Никола Милутинов.

Потом је провео сезону у Шведској играјући за екипу КК Бели орлови Стокхолм под вођством тренера Стефана Бергмана.

У Србију се вратио 2012. и уписао Факултет спорта и физичког васпитања у Новом Саду. Две сезоне је играо Прву мушку регионалну лигу-север, прво за КК Стару Пазову, а потом и Руму. Затим прелази у КК Кадет из Новог Сада, а годину дана касније у КК Војводину. Војводина је завршила као петопласирана у Другој лиги Србије под вођством тренера Филипа Соцека.

У лето 2016. вратио се у родни Вршац где се изборио за први професионални уговор. Екипа је у сезони 2016/17. освојила прво место у Кошаркашкој лиги Србије и пласирала се у Суперлигу са 22 победе и 4 пораза. У наредној 2017/18. сезони, екипа КК Вршац је играла у новоформираној АБА 2 лиги, изборила учешће на Ф4 у Чачку, где је изгубила у полуфиналу.

После те сезоне се упутио у Мркоњић Град да брани боје Младости у Првој лиги Босне и Херцеговине, где је на дебитантској утакмици против прошлогодишњег шампиона (Зрињски из Мостара) забележио трипл-дабл са 16 поена, 10 асистенција и 10 скокова. Те сезоне екипа је освојила Куп Републике Српске. На крају те сезоне, поред екипног успеха, понео је и звање најбољег асистента лиге и најбољег крадљивца лопти у лиги.

У сезони 2019/20. је играо за Черно море из Варне у Првој лиги Бугарске. Сезона је била прекинута после лигашког дела због пандемије ковида 19. У том моменту је клуб изборио учешће у плеј-офу, а Коча Јововић је био најбољи у лиги по два параметра: асистенцијама и украденим лоптама.

За сезону 2020/21. се вратио у КК Војводину, али овог пута је екипа учествовала у Кошаркашкој лиги Србије где је завршила као другопласирана и тиме обезбедила учешће у АБА 2 лиги наредне сезоне. У Купу Радивоја Кораћа је остварен велики успех јер је у четвртини финала остварена победа против АБА лигаша ФМП-а из Железника.

Успеси

Клупски 
 Кошаркашка лига Србије (1): 2016/17.

Референце

Спољашње везе 
Коча Јововић на сајту Eurobasket.com 
Коча Јововић на сајту RealGM.com 
Коча Јововић на сајту Кошаркашке лиге Србије
Статистика из Војводине

Рођени 1993.
Српски кошаркаши
плејмејкери
Кошаркаши Вршца
Кошаркаши Војводине
Вршчани